**ADATVÉDELMI TÁJÉKOZTATÓ**

a 2020. évi kerékpáros vándortáborok résztvevői számára

A vándortábor szervezése és lebonyolítása során a személyes adatok védelmére kiemelt figyelmet fordítunk.

Alapvető elvünk, hogy a személyes adatokat kizárólag jogszerűen, megfelelő jogalappal, az adatvédelmi alapelvek betartásával, az érintetti jogok mindenkori érvényre juttatásával valamint az érintettek számára átlátható módon, kizárólag a meghatározott adatkezelési célból, az adatbiztonság és adattakarékosság elvének megfelelően kezeljük.

Az adatvédelmi tájékoztató elkészítésekor figyelembe vettük:

* Európai Parlament és a Tanács (EU) 2016/679 rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról;
* a 95/46/EK rendelet hatályon kívül helyezéséről (általános adatvédelmi rendelet) (a továbbiakban úgyis mint: GDPR),
* az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.),
* valamint a Polgári Törvénykönyvről szóló 2013. évi V. törvény (a továbbiakban: Ptk.).

**I. Általános rendelkezések**

1. Jogszabályi előírások – így elsősorban a tanuló ifjúság üdülésének és táborozásának egészségügyi feltételeiről szóló a 12/1991. (V. 18.) NM rendelet – alapján a Vándortábor Program lebonyolítása során személyes adatokat kezelünk. A személyes adatok között a résztvevő táborozók azonosítását és elérhetőségét tartalmazó adatokat, a résztvevő táborozók törvényes képviselőinek azonosítását és elérhetőségét tartalmazó adatokat, valamint a résztvevő táborozók egészségügyi állapotára, valamint ételallergiájára és diétájára, magasságára és pólóméretére vonatkozó, a személyes adatok különleges kategóriájába tartozó adatokat kezelünk. Ennek megfelelően a Vándortábor Programban való részvétel során az adatkezelés jogalapját a GDPR 6. cikk (1) bek. a) pontjára és az Info tv. 5. § (1) bek. b) pontjára, a szerződéskötéssel összefüggésben a GDPR 6. cikk (1) bekezdése b) pontjára, a jogszabály által előírt adatkezelés esetében a GDPR 6. cikk (1) bekezdése c) pontjára, valamint az Info tv. 5. § (1) bekezdése a) pontjára alapozzuk. A résztvevő táborozók egészségügyi állapotára, valamint ételallergiájára és diétájára vonatkozó, a személyes adatok különleges kategóriájába tartozó adatokat kezelünk, amely adatok kezelését – ahol alkalmazható, ott – a GDPR 6. cikk (1) bekezdése c) pontjára, de elsősorban és legfőképpen a GDPR 9. cikk (2) bekezdése a), valamint a GDPR 9. cikk (2) bekezdése g) pontjaira alapozzuk. Az adatkezelések során minden esetben különös hangsúlyt helyezünk az adatvédelmi alapelvek, így különösen de nem kizárólagosan a célhoz kötöttség és az adattakarékosság elvének érvényre juttatásának. A GDPR 13. cikk (2) bekezdése e) pontjának megfelelően tájékoztatjuk, hogy a névsorban szereplő adatok és az Egészségügyi Nyilatkozat kitöltése és a kapcsolódó személyes adatok megadása előfeltétele a Vándortábor Programban való részvételnek, ekként a személyes adatok valóságnak megfelelő tartalommal való megadásának elmaradása esetén a következmény a Programban való részvételre vonatkozó valamennyi jogosultság elvesztése. Az Egészségügyi Nyilatkozat kitöltése és az abban feltüntetett személyes adatok – így különösen de nem kizárólagosan a személyes adatok különleges kategóriájába tartozó egészségügyi adatok – megadása jogszabályok előírása – így különösen de nem kizárólagosan a 12/1991. (V. 18.) NM rendelet – szerint kötelező, az feltétele a Vándortábor Programban való részvételnek, ekként az adatszolgáltatás avagy nyilatkozattétel megtagadása avagy elmulasztása a Vándortábor Programban való részvételi jogosultság elvesztését eredményezi.

A SARS-CoV-2 koronavírussal és COVID-19 világjárvánnyal összefüggésben tett egészségügyi nyilatkozat vonatkozásában az adatkezelést elsősorban a GDPR 6. cikk (1) bekezdés d) pontjára, mint az érintett és más természetes személyek – a táborozók és kísérők – létfontosságú érdekeinek védelmére alapozzuk azzal, hogy az egészségügyi vonatkozású adatok kezelésének alapja ebben az esetben a GDPR 9. cikk (2) bekezdése a) és a GDPR 9. cikk (2) bekezdése g) pontjai mellett a GDPR 9. cikk (2) bekezdése i) pontja.

2. Adatkezelők a kerékpározás népszerűsítése, a természetvédelem és természet-közeliség támogatásának előmozdítása, a túraútvonalak reklámozása, a vándortáborok dokumentálása, a Vándortábor Program széles körben való megismertetése és propagálása érdekében kép-, hang- és videó-felvételeket készítenek tömegfelvételek formájában a programokról, táborozókról, helyszínekről. A felvételeket kizárólag népszerűsítési célból, a médiaszolgáltatásokról és a tömegkommunikációról szóló 2010. évi CLXXXV. törvény 203. § 64. pontja szerinti társadalmi célú reklám elkészítésének céljából használják fel. A táborok dokumentálása, a kerékpározás mint szabadidős kikapcsolódás és különösen mint gyermekek és fiatalok tábori programja a társadalom széles rétegei részére való bemutatása Adatkezelők érdeke, amelyre hivatkozással a kapcsolódó adatkezelést a GDPR 6. cikk (1) bek. f) pontjára alapozzák azzal, hogy a GDPR 13. cikk (1) bek. d) pontjára is tekintettel az érdekmérlegelési tesztet Adatkezelők lefolytatták. A népszerűsítési célból történő és jogos érdeken alapuló adatkezelés során kizárólag tömegfelvételeket kezelnek, amelyek esetén – összhangban a Polgári Törvénykönyvről szóló 2013. évi V. törvény 2:48 § (2) bekezdésével – a felvétel elkészítéséhez és az elkészített felvétel felhasználásához az érintett hozzájárulására nincsen szükség. Tájékoztatjuk, hogy a jogos érdek alapján készített felvételeket, mint személyes adatokat a Vándortábor Program útvonalait kezelő és a Vándortábor Program megvalósítása és lebonyolítása érdekében a Miniszterelnöki Kabinetiroda részére továbbítjuk. Adatkezelők a felvételek elkészítéséhez és a népszerűsítési célok megvalósításához adatfeldolgozót vehetnek igénybe.

3. Az adatkezelés a GDPR 26. cikke szerinti közös adatkezeléssel valósul meg.

|  |  |
| --- | --- |
| **KÖZÖS ADATKEZELŐK** | |
| **Név: Magyar Kerékpáros Turisztikai Szövetség**  **Cím:** 9700 Szombathely, Berzsenyi Dániel tér 1.  **Email**: info@maketusz.hu | **Név: táborvezető neve**  **Cím:** címe  **Tel**.:  **Email**: @ |

4. Az adatkezelők a kerékpározás népszerűsítése, a természetvédelem és természet-közeliség támogatásának előmozdítása, a túraútvonalak reklámozása, a vándortáborok dokumentálása, a Vándortábor Program széles körben való megismertetése és propagálása érdekében kép-, hang- és videó-felvételeket készítenek az egyes táborozókról. A felvételeket kizárólag népszerűsítési célból, a médiaszolgáltatásokról és a tömegkommunikációról szóló 2010. évi CLXXXV. törvény 203. § 64. pontja szerinti társadalmi célú reklám elkészítésének céljából használják fel. A táborok dokumentálása, a kerékpározás, mint szabadidős kikapcsolódás és egyes résztvevő gyermekek és fiatalok szemszögéből való bemutatása Adatkezelők célja, amely cél megvalósításához az érintettek előzetes és kifejezett hozzájárulás formájában hozzájárulhatnak. Erre hivatkozással a kapcsolódó adatkezelést a GDPR 6. cikk (1) bek. a) pontjára alapozzák azzal, hogy a GDPR 13. cikk (2) bek. e) pontjára is tekintettel e hozzájárulás megadása nem kötelező és nem feltétele a vándortáborban való részvételnek. Összhangban a Polgári Törvénykönyvről szóló 2013. évi V. törvény 2:48 § (1) bekezdésével a felvételek elkészítéséhez és az elkészített felvétel felhasználásához az érintett hozzájárulására van szükség. Adatkezelők a felvételek elkészítéséhez és a népszerűsítési célok megvalósításához adatfeldolgozót vehetnek igénybe.

**II. Gyermektáborokban a gyermekekről és kísérőkről fényképek és videók készítése**

1. Az Adatkezelők a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló az Európai Parlament és a Tanács 2016. április 27-i (EU) 2016/679 rendelet (GDPR) előírásai alapján alakította ki az adatkezelést.

2. Tömegfelvételek készítése

2.1. Az adatkezelés célja. Olyan fényképek és videófelvételek ("vágóképek") készítése, illetve társadalmi célú hirdetés keretében nyilvánosságra hozatala, amelyek bemutatják a tábor hangulatát, a rendezvény helyszínét, a körülményeket. Az adatkezelés célja, hogy népszerűsítse az Adatkezelő 2 közreműködésével szervezett gyermektáborokat.

Az Adatkezelő 2 kizárólag társadalmi célú hirdetéshez használja fel a felvételeket. Az Adatkezelő 2 politikai marketing céljából **nem** használja fel a felvételeket.

2.2. Az adatkezelés jogalapja. Az Adatkezelő 2 az érdekmérlegelés jogalapját alkalmazza [GDPR 6. cikk (1) bekezdés f) pont]. Az Adatkezelő 2 a jogalap alkalmazásához szükséges érdekmérlegelési tesztet elvégezte.

A Polgári Törvénykönyvről szóló 2013. évi V. törvény (Ptk.) 2:48. § (2) bekezdése lehetővé teszi, hogy az érintettek hozzájárulása nélkül lehet tömegfelvételt készíteni. Ilyen felvételnek minősül az olyan felvétel, amely összhatásában örökíti meg az eseményeket, például a táboron belül az egyes foglalkozáson, programokon készült olyan felvételek, amelyen több gyermek és kísérője is látható.

Az Adatkezelő 2 jogos érdeke, hogy bemutassa azt, hogy milyen társadalmi szervezetek is szerveznek táborokat, milyen környezetben és milyen programokkal. Ezáltal az Adatkezelő 2 népszerűsíti mind a közreműködésével szervezett táborokat, mind pedig az egyes társadalmi szervezeteket. Az Adatkezelő 2 számára fontos, hogy a jövőben minél több szülő érdeklődését felkeltse a gyermektábor és hogy minél több gyermek számára tudjon tartalmas és színvonalas programot kínálni.

2.3. Kezelt adatok köre.

A felvételen a gyermek és kísérő felnőttek képmása látható.

2.4. Adatkezelés időtartama. A felvételeket az Adatkezelő 2 az Iratkezelési Szabályzata alapján 10 évig őrzi meg.

3. A gyermekekről és felnőtt kísérőikről egyedi fénykép vagy interjú (videófelvétel) készítése

3.1. Az adatkezelés jogalapja. Az adatkezelés a szülő hozzájárulásán alapul [GDPR 6. cikk (1) bekezdés a) pont]. A Ptk. rendelkezéseire tekintettel az Adatkezelő 2 a szülő nyilatkozatát szerzi be a gyermekről, valamint a felnőtt kísérőkről készített fénykép és videó készítése esetében. A gyermek szülője a hozzájárulását jelen tájékoztató mellékleteként szereplő nyilatkozaton keresztül adhatja meg.

Amennyiben a szülő nem ad hozzájárulást egyedi fénykép vagy interjú (videófelvétel) készítéséhez, az nem zárja ki, hogy a gyermek a táborban részt vegyen.

3.2. Az adatkezelés célja. A szülő és a felnőtt kísérő hozzájárulása esetén az adatkezelés célja olyan interjú (videófelvétel) készítése és társadalmi célú hirdetés keretében nyilvánosságra hozatala, amelyen a gyermek vagy felnőtt kísérő a táborban szerzett élményeiről mesél. Az adatkezelés célja, hogy népszerűsítse az Adatkezelő 2 közreműködésével szervezett gyermektáborokat.

A szülő hozzájárulása esetén az Adatkezelő 2 emellett egyedi fényképeket is készíthet a gyermekekről, amelyen kifejezetten a gyermek szerepel. Az adatkezelés célja szintén a gyermektáborok népszerűsítése. Az Adatkezelő 2 kizárólag társadalmi célú hirdetéshez használja fel a felvételeket. Az Adatkezelő 2 politikai marketing céljából **nem** használja fel a felvételeket.

3.3. Kezelt adatok köre. A felvételen a gyermekek képmása látható, a videófelvételen hallható a gyermek hangja is. Személyes adatnak minősül az interjú tartalma is.

3.4. Adatkezelés időtartama. A felvételeket az Adatkezelő 2 az Iratkezelési Szabályzata alapján 10 évig őrzi meg.

4. Adatfeldolgozó és címzettek

A fényképeket és a videókat a New Land Media Kft. (székhelye: 1123 Budapest, Nagyenyed utca 16. fszt. 4.) és a LOUNGE DESIGN Kft. (székhelye: 1123Budapest, Nagyenyed utca 16. fszt. 4.), mint az Adatkezelő2 szerződéses adatfeldolgozója készíti, valamint a Közös Adatkezelő által megbízott szervezet.

A felvételeket saját társadalmi célú hirdetések nyilvánosságra hozatala érdekében felhasználhatja azon tábor szervezője, amelyiken a gyermek részt vett.

5. Adatbiztonság

Az Adatkezelő 2 kijelenti, hogy megfelelő biztonsági intézkedéseket hozott annak érdekében, hogy a fényképeket és videófelvételeket védje a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés ellen.

**III. Érintettek jogai**

1. Ha érintettként gyakorolni kívánja a GDPR és az Info tv. értelmében az érintetteket megillető jogokat, a fenti elérhetőségeken jelezze. Az érintetteket az alábbi jogok illetik meg:

1. Az adatkezelésre és adatfeldolgozásra vonatkozó információkhoz és a kezelt illetőleg feldolgozott adatokhoz való hozzáféréshez való jog (hozzáférési jog, GDPR 15. cikk),
2. Pontatlan adatok helyesbítéséhez vagy a hiányos adatok kiegészítéséhez való jog (helyesbítéshez való jog, GDPR 16. cikk),
3. A személyes adatok törlésének kéréséhez való jog, illetve – amennyiben a személyes adatokat nyilvánosságra hozták – annak a joga, hogy az adatokat kezelő más adatkezelőket a törlésre irányuló kérésről tájékoztassák (törléshez való jog, GDPR 17. cikk),
4. Az adatkezelés vagy adatfeldolgozás korlátozásának kéréséhez való jog (az adatkezelés korlátozásához való jog, GDPR18. cikk),
5. Annak joga, hogy az érintett a rá vonatkozó személyes adatokat tagolt, széles körben használt, géppel olvasható formátumban megkapja, továbbá hogy kérje ezeknek az adatoknak egy másik adatkezelőhöz történő továbbítását (az adathordozhatósághoz való jog, GDPR 20. cikk),
6. Az adatkezelés vagy az adatfeldolgozás elleni tiltakozás joga az adatkezelés vagy az adatfeldolgozás leállítása érdekében (tiltakozáshoz való jog, GDPR 21. cikk),
7. Az Ön által adott hozzájárulás tetszőleges visszavonásának joga az Ön hozzájárulása alapján folytatott adatkezelés vagy adatfeldolgozás leállítása érdekében. A hozzájárulás visszavonása a visszavonást megelőzően folytatott adatkezelés vagy adatfeldolgozás törvényességét nem érinti (a hozzájárulás visszavonásának joga, GDPR 7. cikk).
8. A felügyeleti hatóságnál történő panasztétel joga, amennyiben Ön úgy ítéli meg, hogy az adatkezelés vagy adatfeldolgozás a GDPR rendelkezéseibe ütközik (a felügyeleti hatóságnál történő panasztételhez való jog, GDPR 77. cikk).

Amennyiben panasszal kíván élni, úgy a felügyeleti hatósághoz az alábbi elérhetőségeken fordulhat:

**Nemzeti Adatvédelmi és Információszabadság Hatóság**

1125 Budapest, Szilágyi Erzsébet fasor 22/C.

Levelezési cím: 1530 Budapest, Postafiók: 5.

E-mail: [ugyfelszolgalat@naih.hu](mailto:ugyfelszolgalat@naih.hu)